|  |  |
| --- | --- |
| **Hajdúszoboszlói Polgármesteri Hivatal****Gazdasági Iroda**4200 Hajdúszoboszló, Hősök tere 1.Telefon: 52/557-340, Fax: 52/361-773 | **3.**…………………………………….....kódszám |

|  |  |  |
| --- | --- | --- |
| Ügyiratszám: 17303-1/2016.A 2016. szeptember 08-ai képviselő-testületi ülés jegyzőkönyvének melléklete | Ügyintéző: | Aláíró |
| Ellenőrizte: | ………..…… (Jegyző/aljegyző kézjegye) |
| Megtárgyalja:  | Valamennyi Önkormányzati Bizottság |

**Beszámoló**

**Hajdúszoboszló város 2016. évi költségvetése első 7 hónapjának végrehajtásáról**

**Tisztelt Képviselő-testület!**

**Tisztelt Bizottságok!**

Az Államháztartásról szóló törvény már nem tartalmaz féléves beszámoló készítési kötelezettséget, ennek ellenére előnyös, hogy a Képviselő-testület információt kapjon a költségvetés időarányos végrehajtásáról.

A szeptember elejei ülést figyelembe véve csak a júliusi adatok állnak rendelkezésünkre, így az előterjesztést I-VII. hónap időtartalmára készítettük el, mivel ez már több információt tartalmaz a végrehajtásról.

A beszámolóban néhány magyarázatra szolgáló tételt emelnénk ki.

**Bevételek**

Az **intézményi saját bevételek (1/a. sz. melléklet)** összességében 66 %-ra teljesültek, amely időarányosnak mondható. A bevételek összesen teljesülése 57 % mely alacsonyabb, mint a saját bevételek teljesülése, mivel a támogatást ütemezve utaljuk a pénzügyi szükségletnek megfelelően.

**Helyi adóbevételek és átengedett központi adók (2. számú melléklet)**

A 2016. I-VII. hónap adóbevételi adatai alapján megállapítható, hogy az idei évre némileg megemelt idegenforgalmi adó és helyi iparűzési adó bevételi számok is tarthatónak tűnnek a többi adónem bevételi tervszámaival együtt, a teljesítések aránya a korábbi éveknek és a költségvetéskor tervezettnek megfelelően alakulnak jelenleg.

A *tartózkodási idő utáni idegenforgalmi adó*nem esetén 172.974 E Ft volt a bevétel (+ 361 E Ft az adóérdekeltségi soron) az I-VII. hó során (éves terv 44,35 %-a), ami a tavalyi hasonló időszakhoz képest 9.878 E Ft növekedést takar. A vendégéjszakák száma a szállodáknál 12,9 %-kal, kempingeknél 3,8 %-kal nőtt tavalyhoz képest adott időszakban. A főszezon végének közeledtével már most elmondható azonban, hogy az idei főszezon a korábbi évekhez képest több problémát hozott hatósági oldalon, s a nyári időjárás sem volt olyan kedvező, mint 2015-ben. A város legfontosabb vendégkörének számító magyar vendégek száma kiemelkedő emelkedést mutat 2016-ban, s szerencsére több külföldi piac is tovább növekszik (pl. szlovák, ukrán, lengyel), így bizakodva várhatjuk az év végi összesített eredményeket.

Az *építményadó* rendszerében az utóbbi években nem történt jogszabályi változás, így az adóköteles tárgyak számának módosulásától nem remélhető növekedés (tavalyi 4053-mal szemben jelenleg 4101 db adótárgyat tartunk nyilván). Folyamatos ellenőrzésekkel és végrehajtásokkal tudjuk a tervet teljesíteni. Az I-VII. hónap során ezen adónemben 90.114 E Ft volt a bevétel (+ 1.803 E Ft az adóérdekeltségi soron), ami a tavalyi megegyező időszak bevételét 8.110 E Ft-tal haladja meg (egyúttal jelentősen, 2.625 E Ft-tal csökkent a nyilvántartott hátralék is), és eléri az éves terv 59,29 %-át.

A *helyi iparűzési adó*nemben a bevétel az I-VII. hónapban 438.260 E Ft volt (+ 503 E Ft az adóérdekeltségi soron), ami a tavalyi hasonló időszakhoz képest 7.974 E Ft-os csökkenés. A bevétel az éves terv 46,13 %-ának felel meg. A településre jutó helyi iparűzési adóalap 759.456 E Ft-tal csökkent, így adóerőképességünk is csökkenni fog 2017-re vonatkozóan. A 2016. június 30-ig feldolgozott helyi iparűzési adóbevallások alapján megállapítható, hogy elsősorban a központi intézkedésekkel jelentősen érintett energia-, és közműszektor társaságai és a mezőgazdasággal foglalkozó társaságok vallottak alacsonyabb adóalapot 2015-re vonatkozóan (a 20 legnagyobb adóalappal rendelkező társaság közül 7 alacsonyabb adóalapot jelölt meg bevallásában). Ennek ellenére az éves tervszám nincs veszélyben (az idei gazdasági folyamatok összességében ezt támaszthatják alá), bár ez az adónem hordozza a legnagyobb bizonytalanságot, hiszen az év végi feltöltés összege bizonytalan minden esetben.

Az *építmény utáni idegenforgalmi adó*nem 2011. január 1-jével megszűnt, azonban 45 E Ft hátralék még beszedésre került az I-VII. hónap során (23 E Ft az adóérdekeltségi soron, illetve 22 E Ft túlfizetés visszautalása).

A *pótlék*bevétel 696 E Ft, míg a bírságbevétel 918 E Ft volt (50-50 %-uk az adóérdekeltségi soron és részben augusztusi könyvelési nappal). Ezen bevételek mindig negatív adózói magatartásokon alapulnak (pl. késedelmes fizetés, bevallás beadásának elmulasztása). A bevételek hasonló nagyságrendűek a korábbi időszakokban beszedett összegekkel, azzal, hogy a jegybanki alapkamat MNB általi folyamatos csökkentése a késedelmi pótlék mértékét is jelentősen csökkenti (jelenleg 0,9 %).

*Helyi jövedéki adó*ból 27 E Ft bevétel keletkezett idén először és utoljára, mivel az idevonatkozó jogszabály nem minősült időtállónak, s tavaly év végén módosításra került.

A *gépjárműadó* bevétel 39.268 E Ft volt az I-VII. hónap során (+ 11 E Ft az adóérdekeltségi soron), ami szinte megegyezik (66 E Ft) a tavalyi I-VII. havi gépjárműadó bevétellel, s ami az éves terv 51,67 %-át jelenti. Itt azonban figyelemmel kell lenni azon tényre, hogy a beszedett gépjárműadó 60 %-át 2013 óta át kell utalnunk a Magyar Államkincstár számlájára, így a fenti bevétel még csökken az állam javára átutalandó résszel (csak augusztusban került könyvelésre). Az adótárgyak száma némiképp növekedést mutat, a 2015-ös 10134 adótárgy helyett 10455 adótárgyat adóztattunk eddig 2016 ezen időszakában.

A *termőföld bérbeadása utáni személyi jövedelemadó*ból minden évben minimális bevétel keletkezik, ez 2016. I-VII. hónapban sem történt másként (137 E Ft).

A közigazgatási *bírság* soron található 446 E Ft az önkormányzatot ilyen jellegű bírságokból – végrehajtásért - megillető részt (általában 40 %) jelenti. Ehhez kell még számolni egy ezen időszakra vonatkozó, de csak augusztusban utalásra kerülő 209 E Ft-ot is.

Az adóérdekeltség soron található 3.423 E Ft érdekeltségi jutalék az adóigazgatási feladatokat ellátó személyek anyagi érdekeltségi rendszeréről szóló 36/2015. (XII.17.) önkormányzati rendelet szabályrendszere alapján került kiszámításra és kifizetésre a rendeletben meghatározott adóügyi feladatokat ellátó személyek részére.

**Önkormányzati bevételek 3-6. sz. mellékletek**

A befolyt bevételek a tervezettnek megfelelően, időarányosan alakultak.

A **vagyonhasználati bevételek (7. sz. melléklet)** közül a kemping, sportpálya bérleti díja november hónapban kerül kiszámlázásra.

A *közterület használati díj* tervezett bevétel 1.123 E Ft-tal már túlteljesült. Ezt követően a bevételek az önkormányzat számára többletbevételt jelentenek.

A meghirdetett ingatlanok közül egyedül az Atlantis szálloda mögötti területre volt ajánlattétel, erre 47.000 E Ft előlegként befizetésre került. Jelenleg a potenciális vevővel végleges adásvételi szerződés még nem került aláírásra, mert az ÁFA vonatkozásában a vevő és eladó másként értelmezi a jogszabályt.

A Hungarospa Zrt. területhasználati díjának második részlete augusztusban került kifizetésre.

A Hajdúkerületi és Bihari Víziközmű Szolgáltató Zrt. tárgyévre tervezett vagyonhasználati díja az év végéig a ráfordított beruházások és felújítások összegével kompenzálásra kerül.

A *közvilágítás közterület bérleti díja* soron a teljesítés 0%. Ez a tétel a közvilágítási hálózat korábbi üzemeltetőjével (Mezei-Vill Kft.) fennálló elszámolási vita részét képezi, mely a mai napig nem zárult le. Ehhez kapcsolódó szintén a városüzemeltetési tábla (9. sz. melléklet) közvilágítás 2014. évi vitatott számla megnevezésű soron betervezett kiadási összeg 0%-os teljesülése is.

**Kiadások**

Megkértük az előirányzatokért felelős kollégák írásos indoklását a 2016. I-VII. hónapok vonatkozásában, melyeket változatlan formában jelen előterjesztésünkhöz mellékelünk.

Határozati javaslat:

**Hajdúszoboszló Város Önkormányzatának Képviselő-testülete a 2016. évi költségvetés első 7 hónapjának végrehajtásáról szóló beszámolót elfogadja. Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.**

Határidő: **azonnal**

Felelős: **Polgármester,**

**Jegyző**

**Hajdúszoboszló, 2016. augusztus 29.**

 **Lőrincz László**

 ***gazdasági irodavezető***